Fyrir hálfum mánuði ætlaði færeyska sjónvarpið , Kringvarp Føroya að senda út frétt um fund sem haldinn var í Þórshöfn 11. nóvember sl. en lögbann var sett á útsendingu fréttarinnar , að kröfu færeysku landsstjórnarinnar . Mikil leynd hvíldi yfir fundi þessum en hann sátu Feng Tie , sendiherra Kína í Danmörku , Bárður Nielsen , lögmaður Færeyja , Jørgen Niclasen , fjármálaráðherra færeysku landstjórnarinnar og einn ráðuneytisstjóri . Sendiherrann hafði óskað eftir fundinum og gagngert komið til Þórshafnar af því tilefni . Nokkrum dögum seinna komust fréttamenn Kringvarpsins á snoðir um fund þennan , fyrir tilviljun . Út af fyrir sig er það hvorki óleyfilegt né óeðlilegt að sendiherrann hitti færeyska ráðamenn en það var fundarefnið sem valdið hefur uppnámi í Færeyjum og Danmörku . Auglýsing Lögbannið og hótun sendiherrans Eins og áður var nefnt var það færeyska landstjórnin sem krafðist lögbannsins . Lögum samkvæmt fór lögbannskrafan fyrir dómara sem staðfesti að lögbannið stæði þangað til dæmt verði í málinu , sá málarekstur getur tekið nokkra mánuði . Þrátt fyrir lögbannið hefur innihald fréttarinnar lekið út . Færeyskir og danskir fjölmiðlar hafa birt orðrétt samtal yfirmanns ráðuneytis utanríkismála í Færeyjum og færeyska utanríkisráðherrans , þar sem sá fyrrnefndi greindi ráðherranum frá „ leynifundinum “ . Hvorugur vissi að samtalið væri tekið upp , og reyndar vissi fréttamaður sjónvarpsins ekki um upptökuna fyrr en eftir á . Samkvæmt frásögn ráðuneytisstjórans , sem var viðstaddur „ leynifundinn “ , greindi kínverski sendiherrann lögmanninum og fjármálaráðherranum frá því að samningur færeyska símafélagsins , Føroya Tele við kínverska fjarskiptafyrirtækið Huawei myndi opna „ allar dyr “ varðandi viðskiptasamning ( frihandelsaftale ) Færeyja og Kína . Ráðuneytisstjórinn sagði að ekki hefði farið á milli mála að í orðum sendiherrans hefði falist hótun . Hótun um að ef ekki yrði samið við Huawei um lagningu 5G háhraðanets í Færeyjum yrði ekki gerður viðskiptasamningur milli þjóðanna . Það var þessi frásögn ráðuneytisstjórans sem færeyska sjónvarpið ætlaði að greina frá . Fréttaþulurinn sagði frá lögbanninu í upphafi fréttatímans , en ekki efni fréttarinnar . Hér er rétt að geta þess að lagning 5G háhraðanets stendur fyrir dyrum í Færeyjum en Huawei annaðist bæði uppsetningu og rekstur 4G netsins sem 5G á að leysa af hólmi . Færeyingar hafa árum saman unnið að því að ná sérstökum viðskiptasamningi við Kína og hann yrði þeim mjög mikilvægur , ekki síst vegna útflutnings á laxi . Í tölvupósti frá Feng Tie sendiherra til fréttastofu danska útvarpsins neitar hann algjörlega að hafa haft uppi hótanir á fundi sínum með færeyskum ráðmönnum . Fundurinn hafi snúist um samskipti landanna . Bárður Nielsen lögmaður Færeyja , sem sat „ leynifundinn “ segist ekki hafa túlkað orð sendiherrans sem hótun . Sendiherrann segir ennfremur í tölvupóstinum að ásakanir um hótanir megi rekja til Bandaríkjamanna . Þar vísar hann til viðtala og greinaskrifa bandaríska sendiherrans í Danmörku . Carla Sands sendiherra hefur í viðtölum og blaðagreinum lýst áhyggjum vegna hugsanlegs fjarskiptasamnings Færeyinga við Huawei . Fyrirtækinu , eins og öllum kínverskum fyrirtækjum , sé skylt að hlýða fyrirskipunum kínverskra stjórnvalda . Færeyskir þingmenn hafa , sumir hverjir , túlkað orð sendiherrans sem hótun og íhlutun í færeysk málefni . Færeyska landsstjórnin hefur lagt áherslu á að allar ákvarðanir varðandi 5G háhraðanetið sé í höndum færeyska símafélagsins . Þingmenn ósáttir við afskipti kínverska sendiherrans Fréttirnar af „ leynifundinum “ hafa ekki farið framhjá dönskum þingmönnum . Málið var rætt á fundi utanríkismálanefndar danska þingsins , Folketinget sl. fimmtudag . Jeppe Kofod utanríkisráðherra sagði þar að ákvörðun um 5G háhraðanetið væri algjörlega í höndum Færeyinga sjálfra . Lars Løkke Rasmussen fyrrverandi forsætisráðherra , sem á sæti í nefndinni , sagði í viðtali að hugsanlegur samningur við Huawei um 5G háhraðanet í Færeyjum , sé ekki bara venjulegur viðskiptasamningur „ við erum ekki að tala um samning um innkaup a gúmmískóm “ . 5G geti snúist um öryggis - og varnarmál og þess vegna geti danska ríkisstjórnin ekki yppt öxlum og sagt að þetta sé einkamál Færeyinga . Fleiri nefndarmenn töluðu á svipuðum nótum og sögðust telja samning um 5G flokkast undir utanríkis - og varnarmál og þar með væri það ekki einkamál Færeyinga . Naser Khader þingmaður Íhaldsflokksins sagði ríka ástæðu til að hafa áhyggjur af hótunum sendiherrans og benti í því sambandi á Afríku þar sem Kínverjar notað yfirburði til að ná sínu fram . Søren Espersen talsmaður Danska þjóðarflokksins í utanríkismálum segir að ekki þurfi að velkjast í vafa um hvað kínverski sendiherrann meinti með orðum sínum . „ Þetta er þrýstingur frá Kínverjum og það er ekki í fyrsta skipti sem þeir blanda saman viðskiptum og pólitík “ . Og bætti við „ við eigum ekki að láta hótanir frá kommúnista Kína yfir okkur ganga , réttast væri að skila þeim pöndunum sem þeir lánuðu okkur “ . Þarna vísaði þingmaðurinn til tveggja panda sem Kínverjar lánuðu Dýragarðinum í Kaupmannahöfn en pöndurnar komu til Danmerkur í apríl á þessu ári . Søren Espersen gagnrýndi á sínum tíma þennan „ vináttuvott “ eins og hann kallaði lánið á pöndunum . „ Það að Kínverjar láni Dönum pöndurnar merkir að Danir hafi samþykkt utanríkisstefnu Kínverja “ sagði þingmaðurinn . Ekki er ljóst hvenær ákveðið verður hvaða fyrirtæki mun annast uppsetningu og rekstur 5G háhraðanetsins í Færeyjum . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .